Comunicat de presă

**Noi orizonturi pentru economia socială**

**"DoSocial" un nou proiect prin care se vor înființa 34 de întreprinderi sociale care vor crea 136 de locuri de munca durabile**

București, 29.08.2024 - **Asociația „Patronatul Tinerilor Întreprinzători din România” anunță lansarea proiectului „DoSocial”**, o inițiativă esențială pentru viitorul economiei sociale în regiunile mai puțin dezvoltate ale țării.

Obiectivul general al proiectului „DoSocial” – ID 309000, ce va fi implementat în perioada 01.08.2024 - 31.10.2026, este încurajarea economiei sociale prin sprijinirea înființării de întreprinderi sociale în mediul urban din regiunile mai puțin dezvoltate (**Sud Muntenia, Sud-Est, Nord-Est, Nord-Vest, Vest, Centru și Sud-Vest**). Scopul final este integrarea pe piața muncii a persoanelor care se regăsesc în una din următoarele categorii: persoane aflate în căutarea unui loc de muncă, şomeri, persoane din grupuri dezavantajate pe piaţa muncii, persoane inactive.

****

Acest proiect, finanțat prin Programul Educație și Ocupare 2021-2027, Axa Prioritară 4: Antreprenoriat și economie socială, este o oportunitate unică de a sprijini înființarea de întreprinderi sociale și de a transforma viețile celor care se află în căutarea unui loc de muncă.

***„Economia socială reprezintă cheia pentru combaterea sărăciei și dezvoltarea comunităților locale. Proiectul DoSocial vine ca un răspuns necesar la provocările economice actuale, oferind soluții concrete pentru reducerea disparităților sociale și crearea de locuri de muncă durabile.”*** – a declarat Alina Tapai, manager de proiect.

**Impactul economic și social al proiectului „DoSocial”**

Proiectul „DoSocial” răspunde unei nevoi urgente la nivel național și european: reducerea decalajelor economice și sociale dintre regiunile României și între statele membre ale UE. În acest context, economia socială devine un pilon crucial pentru oferirea de oportunități celor mai vulnerabili membri ai comunității.

**Rezultatele și beneficiile anticipate:**

* **Crearea de locuri de muncă durabile**: prin înființarea a **34 de întreprinderi sociale** în regiunile mai puțin dezvoltate, se vor crea **minimum 136 de locuri de muncă**. Aceste locuri de muncă vor fi menținute cel puțin pe durata implementării proiectului și minim 13 luni ulterior finalizării acestuia.
* **Dezvoltarea comunităților locale**: întreprinderile sociale vor acționa în scop social, contribuind la dezvoltarea comunităților locale, implicând grupurile vulnerabile în activități economice și sociale. Acestea vor reinvesti minim 90% din profit în scopuri sociale și în rezerva statutară.
* **Formare și consiliere în antreprenoriatul social**: un număr de **132 de persoane** vor beneficia de cursuri de formare profesională acreditate, primind o subvenție de 900 lei și un certificat recunoscut de MMSS. Cele 34 de persoane selectate pentru ajutorul de minimis vor primi, de asemenea, servicii de consiliere și mentorat.
* **Promovarea economiei sociale la nivel național**: Proiectul își propune să informeze un public de **peste 100.000 de persoane** despre avantajele economiei sociale, contribuind astfel la promovarea activităților independente și a antreprenoriatului social.

**Un pas spre viitor: Barometrul antreprenoriatului social**

Un aspect esențial al proiectului este **„Barometrul antreprenoriatului social”**, o analiză detaliată care, alături de parteneriatele create, va ajuta la consolidarea economiei sociale atât la nivel regional, cât și național. Acest studiu va oferi date și perspective vitale pentru dezvoltarea viitoare a sectorului.

**„DoSocial” nu este doar un proiect de finanțare, ci o mișcare națională pentru un viitor mai echitabil și mai prosper pentru toți.** Prin sprijinirea celor care au dificultăți în găsirea unui loc de muncă, cum ar fi tinerii, șomerii pe termen lung și persoanele cu handicap, proiectul contribuie la crearea unei economii mai incluzive și mai reziliente.

Proiectul este derulat în parteneriat cu fonduri-structurale.ro (Grupul de Consultanţă pentru Dezvoltare DCG SRL) şi are o valoare totală de **14.891.181,35 lei,** din care 12.581.496,02 lei reprezintă contribuţia FSE+.

Persoanele care se încadrează în condițiile proiectului și care doresc să se înscrie o pot face pănă la data de 31octombrie 2024 pe website-ul proiectului - **dosocial.ptir.ro**, unde pot găsi informații detaliate legate de proiect și eligibilitate.

**Depre PTIR**

**Patronatul Tinerilor Întreprinzători din România (PTIR)** este singura organizație patronală care reprezintă, la nivel național și european, interesele tinerilor întreprinzători români cu vârste între 18 și 40 de ani.

**Misiunea PTIR** este de a susține și promova interesele tinerilor întreprinzători din România, oferindu-le sprijin pentru dezvoltarea competențelor manageriale, crearea unui mediu de afaceri favorabil și îmbunătățirea legislației. Ca organizație apolitică și independentă, PTIR contribuie la dezvoltarea afacerilor tinerilor prin parteneriate cu autoritățile publice și oferirea de programe de formare profesională.

**Asociația „Patronatul Tinerilor Întreprinzători din România”**

**Persoană de contact: Tapai Alina – Manager de Proiect**

**Tel: +40 744 226 919**

**E-mail:**dosocial@ptir.ro

**Website:** https://dosocial.ptir.ro